Yleisimmät hierontaan tulon syyt ovat kipu, särky tai jäykkyys niskahartiaseudulla, käsissä, yläselässä, alaselässä, pakaroissa tai jaloissa. Oreina voi esiintyä toistuvaa päänsärkyä, huimausta, raajoihin kohdistuvia heijasteoireita tai puutumista.
Myös kansanomaisesti puhuttaessa iskias tai suonenvedot (=lihaskrampit) ovat yleisiä oireita.
On myös erilaisia asiakasryhmiä, joihin hieroja voi olla erikoistunut, kuten raskaana olevat, vanhukset, lapset jne.
Stressaavassa ja kiireisessä elämäntilanteessa olevaa asiakasta hieronta voi auttaa rentoutumaan, nukkumaan sekä voimaan paremmin. Stressi aiheuttaa usein myös purentalihasten kireyttä ja arkuutta, joita voidaan lievittää purentalihaksia sekä kaulan ja pään aleutta käsittelemällä.
Osalla asiakkaista on myös säteileviä kipupisteitä, joita kutsutaan triggerpisteiksi, jotka ovat kipupisteitä lihaksessa tai lihaskalvoissa (faskia). Asiakas voi tuntea, että triggerpistettä särkee, puuduttaa tai että kipu säteilee (heijastelee) muuallekin kuin paikallisesti. Käsittelyn aikana tuntemukset yleensä aluksi hieman voimistuvat, mutta lopulta lievittyvät ja saattavat kadota kokonaan. Osa kokee, että triggerpiste ”sulaa” hierojan käsitellessä sitä.
Asiakkaan oireet saattavat monesti alkaa lievänä jäykkyyden tuntemuksena, pienenä särkynä tai jomotuksena. Jos oireet tai tuntemukset eivät mene itsestään ohi tai ne pahenevat, kannattaa ottaa yhteyttä mahdollisimman pian. Lihas- tai niveljäykkyys voi pitkittyessään alkaa rajoittaa käden liikkeitä, kipu voi alkaa häiritä jokapäiväisiä askareita tai oireet voivat herättää yöllä.
Jos toteamme, ettei hieronta sovi vaivaasi, ohjaamme sinut seuraavan terveydenhuollon tai kehonhuollon ammattilaisen luo.